b'\n_START_ARTICLE_\nAndrej Rubljov\n_START_SECTION_\n\xc5\xbdivotopis\n_START_PARAGRAPH_\nTo\xc4\x8dan datum njegovog ro\xc4\x91enja nije poznat. Godine oko 1360. uzimaju se kao vjerojatna godina ro\xc4\x91enja, po tome \xc5\xa1to se u zapisima o njegovoj smrti (1430.) spominje da je umro u dubokoj starosti, \xc5\xa1to je tada zna\xc4\x8dilo poslije 60.-e godine \xc5\xbeivota._NEWLINE_Andrej Rubljov postao je redovnik prije 1405. \xc5\xbdivio je u manastiru Trojice-Sergijeva lavra blizu Moskve u zajednici slikara, me\xc4\x91u kojima su poznati Teofan Grk i Prohor iz Gorodeca. O ovome se zna, jer se njegovo ime spominje u popisu slikara ikona i fresaka u Blagovje\xc5\xa1tenskom saboru u Moskvi. Ime mu je na dnu liste, \xc5\xa1to zna\xc4\x8di da je tada bio najmla\xc4\x91i i najmanje iskusan slikar u skupini._NEWLINE_Pisani zapisi svjedo\xc4\x8de da je 1408. slikao (zajedno s Danilom Cerne) zidove Uspenjske katedrale u Vladimiru i od 1425. do. 1427. u Katedrali Svetog Trojstva u Sergejevoj lavri. Poslije Danilove smrti, Andrej je u moskovskom Andronikovom manastiru naslikao freske u Katedrali Spasitelja._NEWLINE_Umro je u Andronikovom manastiru 29. sije\xc4\x8dnja 1430.\n_START_SECTION_\nUmjetnost\n_START_PARAGRAPH_\nGodine 1904. otkrivena je njegova ikona Sveto Trojstvo Starog zavjeta (ili Gostoprimstvo Abrahamovo, nastala vjerojatno oko 1411.) i time je po\xc4\x8dela epoha istra\xc5\xbeivanja njegovog djela. To je jedino djelo koje mu se sa sigurno\xc5\xa1\xc4\x87u mo\xc5\xbee pripisati. Danas je ova ikona izlo\xc5\xbeena u Tretjakovoj galeriji u Moskvi._NEWLINE_Kompozicija ikone prikazuje scenu iz Biblije, kada su tri an\xc4\x91ela posjetili Saru i Abrahama (Post 18, 1-33). Rubljov se koncentrirao na prikazivanje figura tri gosta. Poruka djela je mnogostruka. To je izme\xc4\x91u ostalog, apel za jedinstvo u vrijeme sukoba me\xc4\x91u knezovima. U isto vrijeme, to je izraz religijskog jedinstva u Presvetom Trojstvu (Otac, Sin i Duh Sveti)._NEWLINE_Umjetnost Andreja Rubljova je kombinacija dvije tradicije: srednjovjekovnog manastirskog asketizma i klasi\xc4\x8dne harmonije bizantskog slikarstva. Likovi na njegovim slikama uvijek su spokojni. Vremenom, na\xc4\x8din na koji je slikao, postao je ideal ruskog crkvenog slikarstva i ikonoslikarstva._NEWLINE_Na Stoglavom saboru 1551. ikonografija Andreja Rubljova progla\xc5\xa1ena je za ideal u izradi crkvenih slika._NEWLINE_Ruska pravoslavna crkva proglasila ga je svecem 1988. godine i slavi ga svake godine 4. srpnja._NEWLINE_Od godine 1959., postoji muzej Andreja Rubljova u Andronikovom manastiru._NEWLINE_Ruski re\xc5\xbeiser Andrej Tarkovski snimio je film Andrej Rubljov (1966)., djelomi\xc4\x8dno baziran na Andrejevu \xc5\xbeivotu, koji je svojevrsni spomenik ovom umjetniku.'